Twee polisiebeamptes vas wat glo geld buitArgieffoto (Foto: SAPD/Facebook) Twee polisiebeamptes verbonde aan die Elliot-polisiestasie in die Oos-Kaap is aangekeer in verband met beweerde diefstalvoorvalle wat by dié polisiestasie aangemeld is. Volgens kapt. Yolisa Mgolodela, woordvoerder van die Valke, het die beamptes, onderskeidelik 40 en 46 jaar oud, tussen September 2020 en Julie 2021 as hofbevelvoerders gedien. Hulle het borgtoggeld, verkeersboetes en skulderkenningsboetes van die Gemeenskapsdienssentrum gaan haal en by die landdroshof in Elliot afgelewer. Daar word beweer dat hierdie beamptes nooit die geld by die klerk van die hof afgelewer het nie, maar dit eerder vir persoonlike gebruik in hul eie sakke gesteek het, sê Mgolodela. “Agterdog is gewek toe ŉ beskuldigde ná afhandeling van die verhoorprosesse tevergeefs die borgtoggeld teruggevra het. Dié saak het vermoedens van misdaad laat ontstaan en die saak is na die Valke verwys vir ondersoek wat tot die inhegtenisneming van die twee verdagtes gelei het.” Die verdagtes is Vrydag geboei en het Maandag hul eerste verskyning in die Mthatha- gespesialiseerde misdaadhandelshof gemaak.